London Calling

London Calling − 1979 m. išleistas D. Britanijos pankroko grupės The Clash trečiasis studijinis albumas ir šio albumo titulinė daina. Roko ir pop muzikos istorijoje tiek albumas, tiek daina vertinami vienais geriausių, kada nors sukurtų.

Apie albumą 

Dvigubas albumas „London Calling“ įrašytas 1979 m. pabaigoje Londono Wessex Sound Studios studijoje. Albumo įrašyme grupė The Clash bendradarbiavo su prodiuseriu Guy Steves. Albume The Clash atitrūko nuo pankroko šaknų. Nors pankroko dvasia išlaikyta visame albume, dainų stilistika varijuoja. Jame yra tradicinio roko, regio, džiazo, ska elementų. Daina „Train in Vain“ į albumą buvo įtraukta jau po to, kai albumo viršeliai buvo atspausdinti. Dėl to jinai nepažymėta originaliame albumo viršelyje. 

Albumo pavadinimas kilęs nuo BBC radijo šaukinio (liet. „Londonas kviečia“). „London Calling“ viršelis modeliuotas pagal Elvis Presley debiutinio albumo viršelį. Viršelio nuotraukoje pavaizduotas gitarą sudaužantis Paul Simonon. Nuotrauka tapo vienu žinomiausių vaizdinių rokenrolo istorijoje. Jos autorė − Pennie Smith. Albumas D. Britanijoje išleistas 1979 m. gruodžio 14 d. ir pasiekė 9-ą vietą JK topuose, JAV − 27-ą. Išleidimo metu albumas buvo parduotas apie 2 mln. kopijų tiražu. Bendras albumo pardavimo skaičius siekia 5 mln. vienetų. 

2000 m. pasirodė permasterinta albumo versija, o 2004 m. − jubiliejinis, 25-erių metų albumo sukakties, leidimas.

Atlikėjai 

Grupė The Clash:
 Joe Strummer (tikr. John Graham Mellor) − vokalas, ritmo gitara;
 Mick Jones − vokalas, gitara;
 Paul Simonon − vokalas, bosinė gitara;
 Nicky Headon − mušamieji;

Albumo dainos 

Albumą sudaro 19 dainų. Visas parašė Mick Jones ir Joe Strummer, išskyrus: „The Guns of Brixton“ parašyta Paul Simonon, daina „Brand New Cadillac“ (aut. Vince Taylor) yra koveris, o ties „Wrong 'Em Boyo“ The Clash bendradarbiavo su Clive Alphonso. Visos dainos atliktos Mick Jones arba/ir Joe Strummer, išskyrus „The Guns of Brixton“, kurią atliko Paul Simonon.

Singlai 
 „London Calling“ (1979, JK − 11 vieta, JAV − 30)
 „Clampdown“      (1979)
 „Train in Vain“  (1980, JAV − 23 vieta)

Įvertinimas 

 1997 m. JK dienraštis „The Guardian“ albumui „London Calling“ skyrė 17-ą vietą geriausių visų laikų albumų sąraše.
 2006 m. JK muzikinio žurnalo „New Musical Express“ skaitytojai albumui „London Calling“ skyrė 12-ą vietą geriausių visų laikų albumų sąraše.
 2006 m. JK laisvalaikio žurnalo „Q“ skaitytojai albumui „London Calling“ skyrė 20-ą vietą geriausių visų laikų albumų sąraše.
 2012 m. JAV muzikinis žurnalas „The Rolling Stone“ albumui „London Calling“ skyrė 8-ą vietą šauniausių visų laikų albumų sąraše (500 Greatest Albums of All Time).
 2012 m. spalio 25 d. tinklalapio bestalbumsever.com, kuris apžvelgia per 7000 „geriausiųjų“ albumų sąrašų, duomenimis albumas „London Calling“ užėmė bendrą 10-ą vietą.
 2002 m. JK laisvalaikio žurnalas „Q“ „London Calling“ viršelio nuotrauką įvardijo geriausia rokenrolo istorijoje.
 2010 m. JAV muzikinis žurnalas „The Rolling Stone“ dainai „London Calling“ skyrė 15-ą ir dainai „Train in Vain“ 298-ą vietas šauniausių visų laikų dainų sąraše (500 Greatest Songs of All Time).

Išnašos

Nuorodos 
 Albumo reviu allmusic.com
 Albumo reviu musicbox.com

1979 albumai